Þingræður haldnar á Alþingi Íslendinga



Herra forseti. Þetta er eitt þeirra meiri háttar mála, sem fara heldur hraðförum í gegnum hv. Alþ. nú hina síðustu daga þess. Þetta mál hafa hv. alþm. yfirleitt verið sammála um, að felur í sér allveigamiklar breyt. til bóta og þar af leiðandi hefur náðst samkomulag um afgreiðslu málsins í meginatriðum, þrátt fyrir það þótt margir hafi til þess fundið, að það hefur á engan hátt gefizt það tóm til þess að fjalla um þetta mikilvæga mál sem skyldi og skortir þar verulega á. En af hálfu hæstv. ríkisstj. hefur verið lagt á það allmikið kapp að koma þessu máli í höfn og ekki talið gerlegt að bíða með að afgreiða það þangað til á haustþingi, en þá virðist manni, að það skjóti nokkuð skökku við, þegar það á ekki að taka gildi fyrr en í byrjun næsta árs. Nú hefur verið reynt á það einu sinni við 2. umr., að það lá fyrir brtt. um það, að þessi lög öðluðust þegar gildi. Sú brtt. hefur verið felld. Nú vil ég prófa það, hversu mikil alvara er í rauninni með þetta mál, hvort það er bara ofurkapp svona fyrir kosningar að koma þessu máli fremur í höfn núna heldur en á haustþingi. Ég vil prófa það með því að leggja hér fram eina litla brtt. við 28. gr. frv., að gr. orðist svo: „Lög þessi öðlast gildi 1. júlí 1967“. Og mér virðist, að það sé nokkur prófsteinn á það, hvort í rauninni sé einhver nauðsyn á því, að þetta mál nái endilega fram að ganga á þessu þingi eða ekki, hvort meiri hl. hv. þm. getur fallizt á þessa litlu till. eða ekki. Þessi till. mín er skrifleg og ég vil biðja hæstv. forseta að leita afbrigða fyrir henni.

forseti (SÓÓ): Þá er þessu þingi senn að ljúka, þingi, sem er hið síðasta á yfirstandandi kjörtímabili. Þetta verður síðasti fundur þessarar hv. d. fyrir þinglok. Í hönd fara kosningar til Alþingis. Margir af núv. alþm. koma til með að eiga sæti á næsta þingi, en þó eru nokkrir, sem hverfa nú af þingi, þar sem þeir verða ekki í kjöri við næstu kosningar. Og í þessari hv. d. munu vera nokkrir alþm., sem þannig er ástatt um. Þar sem ég er einn í þeirra hópi, sem ekki verða í kjöri við næstu alþingiskosningar, hef ég sérstaka ástæðu til að þakka hv. þdm. fyrir ánægjulega samveru og samvinnu á undanförnum árum. Þar má segja, að aldrei hafi fallið skuggi á. Ég vil nota þetta tækifæri til að þakka ykkur góða fundarsókn, stundvísi, umburðarlyndi við mig sem forseta og leiðbeiningar veittar, þegar eitthvað hefur farið úrhendis hjá mér í starfi. Þetta vildi ég segja við ykkur alla, hv. þdm. Þá vil ég þakka varaforsetum d. fyrir þá hjálp og aðstoð, sem þeir hafa veitt mér, þegar ég hef þurft á að halda. Skrifurum d. vil ég sérstaklega þakka þeirra ágæta starf, skyldurækni og stundvísi. Það má segja, að þeir hafi ávallt verið komnir í sæti sín, þegar fundir hefjast, og sem sagt ekki vikið frá nema óska leyfis. Þeir eiga ekki svo lítinn þátt í því, að þingstörf gangi greiðlega, og fyrir það ber að þakka, sem ég geri hér með. Þá vil ég þakka skrifstofustjóra Alþingis fyrir ánægjulegt samstarf á liðnum árum, þakka honum leiðbeiningar mér veittar sem forseta og alla samvinnu, sem hefur verið hin ánægjulegasta í alla staði. Öðru starfsfólki Alþingis öllu þakka ég góða og ánægjulega samvinnu. Að lokum vil ég óska ykkur, hv. þdm., og fjölskyldum ykkar og starfsliði Alþingis öllu gleðilegs komandi sumars og allra heilla í framtíðinni. Þm. utan af landsbyggðinni óska ég góðrar ferðar heim og ánægjulegrar heimkomu, og þeim ykkar, sem nú taka þátt í kosningahríðinni, óska ég góðs gengis.



Vegir skiljast, eins og hv. forseti sagði, og býsna margvíslega, þannig er það allajafna við og við. Ég vil fyrir hönd þd. þakka hæstv. forseta fyrir hans alúðlegu þakkar- og kveðjuorð. Hann hefur verið forseti þessarar d. í 8 ár, og ýmsir okkar hafa setið með honum hér í d. og verið undir stjórn hans öll þessi ár. Ég tel sérstaka ástæðu til þess að þakka honum fyrir einstaklega prúðmannlega forsetastjórn, sanngjarna og góða undir að búa, og ég óska honum og fjölskyldu hans allra heilla. Það er ekki nema augnablik til sumarsins. Við göngum út í sumarið, sumir til þess að stríða í kosningum. Ég sleppi öllum óskum í því sambandi, en hitt vil ég segja, að ég óska öllum - og vil mælast til, að þið gerið það að gagnkvæmum óskum - gleðilegs sumars og farsældar á komandi sumri. Ég tek undir óskir hæstv. forseta til starfsmanna Alþingis, árna þeim allra heilla á komandi sumri og þakka þeim góð störf. Svo bið ég ykkur, hv. þdm., að taka undir þessi orð mín með því að rísa úr sætum. - Dm. risu úr sætum.

Forseti (SÓÓ): Ég þakka hv. 1. þm. Norðurl. e. fyrir hlý og góð orð í minn garð og minnar fjölskyldu og þakka honum hans heillaóskir mér til handa. Ég þakka einnig hv. þdm. fyrir það að taka undir þessar óskir hans til mín og fjölskyldu minnar. Svo vil ég endurtaka það, að ég óska ykkur öllum, hv. þdm., gleðilegs sumars og góðs gengis í framtíðinni.